27. ΑΠΟΦΑΣΙΣ ΥΠΟΥΡΓΟΥ ΒΙΟΜΗΧΑΝΙΑΣ Αριθ.Πρωτ.40019 της 28 Μαΐου/27 Iουν.  1955  Περί επεκτάσεως υποχρεωτικού ελέγχου ηλεκτρικών εγκαταστάσεων εν τη περιφερεία τέως Διοικήσεως Πρωτευούσης. Έχοντες υπ’ όψιν: 1)Τον Νομ.4341/1929 "περί συστάσεως γραφείου παρακολουθήσεως κατασκευής εσωτερικών ηλεκτρικών εγκαταστάσεων εν τη περιφερεία Αθηνών". 2)Το αρθρ.1 του από 6 Ιουν.1935 Ν.Δ/τος "περί τροποποιήσεως και συμπληρώσεως του Νομ. 4341/ 1929". 3)Το άρθρ.8 του από 12 Σεπτ.1935 Β.Δ/τος "περί ελέγχου εσωτερικών ηλεκτρικών εγκαταστάσεων εν τη περιοχή Αθηνών-Πειραιώς και Περιχώρων", αποφασίζομεν: Επεκτείνομεν τον υποχρεωτικόν έλεγχον: α)Των ηλεκτρικών εγκαταστάσεων των Βιομηχανιών (της τε κινήσεως και φωτισμού) καθ' άπασαν την περιφέρειαν της τέως Διοικήσεως Πρωτευούσης. β)Των εσωτερικών ηλεκτρικών εγκαταστάσεων οικιών, καταστημάτων, γραφείων κλπ. εις τας περιοχάς των κάτωθι Δήμων και Κοινοτήτων της τέως Διοικήσεως Πρωτευούσης 1) Αθηναίων, 2) Πειραιώς, 3) Μοσχάτου, 4) Νέου Φαλήρου, 5) Ταύρου, και 6) Αγίου Ιωάννου Ρέντη. Ως έναρξιν εφαρμογής της ως άνω ημετέρας αποφάσεως ορίζομεν την 1ην Σεπτ.1955. Η ηλεκτρική Εταιρεία Αθηνών, Πειραιώς Α. Ε. και πας τυχόν χορηγητής ηλεκτρικής ενεργείας εν ταις ως άνω περιοχαίς υποχρεούται να αρνηθή την χορήγησιν ρεύματος εις νέας εγκαταστάσεις, εφ' όσον δεν προσκομισθή αυτοίς πιστοποιητικόν καλής κατασκευής, εκδιδόμενον κατά τας περιπτώσεις υπό της καθ’ ημάς υπηρεσίας Ελέγχου Εσωτερικών Ηλεκτρικών Εγκαταστάσεων ή της Γενικής Διευθύνσεως Ηλεκτρισμού του καθ' ημάς Υπουργείου. 